《游开化寺》
宋代·韩琦

开化得胜地，崇侈何代作。全山镵佛身，万木亘高阁。

突然数百尺，较力陋禹凿。峰峦翠环合，与寺为郛郭。

烟霞无四时，为我张幄幕。飞泉乘空来，直在庭砌落。

松柏森成行，斗状蛟龙恶。如整万人阵，偏伍不敢错。

春芳难悉名，红紫竞灼灼。点缀岩壁间，图画曾未若。

距城才一舍，旷绝类霄堮。噫吾何自劳，日窘吏事缚。

到官踰二期，未克造林壑。引疾得乡邦，昼锦行遂著。

猛抛公几烦，不负真境约。精庐始一登，百虑已澄扩。

徘徊延宾僚，开席盛燕酌。歌留岭上云，吹乱风前铎。

勿讥清赏累，粗继东山乐。数刻方暂欢，俄景忽西薄。

归鞅下危岑，眷恋心欲却。何处无林泉，隔阂牵宠爵。

终期报国家，功业效涓勺。连露乞骸章，不待七十削。

归来解朝绅，放意任衡霍。超然出世纷，安步适冲漠。

山蔬充盘筵，村酿满瓢杓。吾寿此其全，何必不死药。

作者简介：韩琦（1008—1075年），字稚圭，自号赣叟，汉族，相州安阳（今属河南）人。北宋政治家、名将，天圣进士。初授将作监丞，历枢密直学士、陕西经略安抚副使、陕西四路经略安抚招讨使。与范仲淹共同防御西夏，名重一时，时称“韩范”。嘉祐元年（1056），任枢密使；三年，拜同中书门下平章事。英宗嗣位，拜右仆射，封魏国公。神宗立，拜司空兼侍中，出知相州、大名府等地。熙宁八年卒，年六十八。谥忠献。《宋史》有传。著有《安阳集》五十卷。《全宋词》录其词四首。